હા, જેણે રખડવાનો આનંદ લેવો છે, એમના માટે બીજા રસ્તા છે. જેમ કે, રિસોર્ટથી ટેક્સીમાં (અહીં નાની ગાડી, નીચાં ટાયર-બોડી વાળી કામ નથી આવતી. રસ્તા ઊબડખાબડ ને મોટા ખાડાવાળા હોય છે.) સાસણ, ત્યાંથી વિસાવદર (બે રસ્તા છે. એક ફરતા જવાનો લોંગ ને બીજો ૧૩ કિ.મી.નો જંગલવાળો અને જંગલવાળો મજાનો છે.) વિસાવદરથી સતાધાર, ને સતાધારથી કનકાઈ માતા. આ આખો રસ્તો જંગલનો છે. સવારે જવાથી ક્યાંક તો સિંહ મળે જ એવું કહેવાય છે. કનકાઈથી તુલસીશ્યામ પણ જવાય, નહીંતર એના એ રસ્તે પાછા. સાંજે ૬ સુધીમાં રિસોર્ટ પર પાછા આવી જ જવાય તેવી ગણતરી સાથે જ ફરવું, નહીંતર જંગલના બે દરવાજા વચ્ચે બંધ થઈ જવાશે. પુરાઈ જવાશે. ને પછી સિંહ તો ઠીક છે પણ દીપડાને માણસનું માંસ વધુ ભાવે છે એ યાદ રાખજો.